Tito sê hy is bereid om langer te ‘dien’ | Netwerk24
Deur Francois Williams 20 Februarie 2019 19:13
Tito Mboweni, minister van finansies, Woensdag in die parlement. Foto: Jaco Marais
Mboweni, wat verlede jaar voordat hy deur pres. Cyril Ramaphosa as nuwe minister van finansies aangestel is, nog op rekord was dat hy hom nie weer in die staatsdiens wil begewe nie, het by die mediakonferensie voor sy begrotingsrede Woensdag aangedui hy is wel bereid om nog langer as minister te dien.
Op ’n vraag oor sy toekoms ná die verkiesing het Mboweni spottenderwys geantwoord hy het ’n ooreenkoms met adjunkpres. David Mabuza aangegaan en hom belowe hy sal hom nie sommer so gou los nie. “Dit hang natuurlik af wie wen die verkiesing,” het hy tong-in-die-kies gesê.
Dit kom ná vroeëre berigte dat Mboweni aangedui het hy wil nie ná die verkiesing weer as minister dien nie.
Lees ook: Tito Mboweni se dae in kabinet dalk getel
Mboweni het van 1999 tot 2009 as president van die Reserwebank gedien, nadat hy onder oudpres. Nelson Mandela die eerste minister van arbeid in die demokratiese regering was.
Ná 2009 het hy die private sektor betree, onder andere as nie-uitvoerende direkteur van Discovery en PPC.
Mboweni het Woensdag kort-kort verwys na sy ervarings in die private sektor om te verduidelik hoe die regering sal moet aanpas by moderne tye, soos om minder papier te gebruik en uit die denke van die Sowjetunie weg te breek.
Meer oor: Tito Mboweni | Begroting 2019 | Minister Van Finansies